Amahil-nneɣ, yuwi-d ɣef yiwet n taɣalut yeṭṭfen rrif deg yinadiyen isnalsiyen imaziɣen. Isnalsanen imaziɣen ama d S. Chaker, ama d F. Bentolila, ama d L. Galand,…atg rran lwelha-nsen ɣer yiwet n tɣessa n tefyirt iwumi neqqar taseddast tameɣsawt. Selḍen deg-s talɣa-ines, iferdisen i tt-ibennun, tawuri n yal aferdis d wassaɣen yellan gar-asen. Nekkni deg unadi-nneɣ, neɛreḍ ad nesleḍ yiwet n tɣessa yemxallafen ɣef tmezwarut-agi, taɣessa-agi neɣ taɣult-agi, isem-is taseddast tameɣwant.Taseddast tameɣwant, d yiwet n tɣessa n tefyirt yetteqqnen gar sin wawalen irumyigen srid neɣ s usemres n kra n yiferdisen umyigen neɣ irumyigen ara yilin d asɣwen gar wawalen-agi. Nebna amahil-nneɣ ɣef tmukrist-agi. D acu i d taseddast tameɣwant? D acu-ten wallalen s-way-s tetteddu deg teqbaylit? Acu-ten yiɣbula i tessemras akken ad teqqen gar sin n yiferdisen?